b'\n_START_ARTICLE_\nAnders Beyer\n_START_PARAGRAPH_\nAnders Beyer (f\xc3\xb8dt 24. december 1958 i R\xc3\xb8nne) har v\xc3\xa6ret direkt\xc3\xb8r for\xc2\xa0Festspillene i Bergen, Norge\xc2\xa0siden august 2012._NEWLINE_Han begyndte sin professionelle karriere som pianist. Allerede som ti\xc3\xa5rig optr\xc3\xa5dte han som solist og akkompagnat\xc3\xb8r p\xc3\xa5 b\xc3\xa5de turneer og pladeindspilninger. Beyer var i perioden 1970\xe2\x80\x931985 pianist i en r\xc3\xa6kke rock-, jazz- og underholdningsbands. Han studerede musik og filosofi ved\xc2\xa0K\xc3\xb8benhavns Universitet\xc2\xa0og blev i 1985 cand.phil. i musikvidenskab. Han blev efterf\xc3\xb8lgende ansat som lektor ved\xc2\xa0K\xc3\xb8benhavns Universitet. Ved siden af arbejdet som underviser p\xc3\xa5 universitetet, var Beyer i perioden 1995\xe2\x80\x932004 musikredakt\xc3\xb8r og -kritiker ved\xc2\xa0Dagbladet Information._NEWLINE_Den klassiske musikkultur \xe2\x80\x93 fra tidlig ren\xc3\xa6ssance til senromantikkens mestre \xe2\x80\x93 har v\xc3\xa6ret omdrejningspunktet for Beyers professionelle virke. Hans interesse og indsigt i den europ\xc3\xa6iske musikkultur har f\xc3\xb8rt til en lang r\xc3\xa6kke artikler i internationale tidsskrifter, samt bogudgivelser og overs\xc3\xa6ttelser af bl.a. tysk musiklitteratur._NEWLINE_Beyer har skrevet b\xc3\xb8ger og artikler om nordisk musik, og han var ansvarlig redakt\xc3\xb8r for\xc2\xa0Dansk Musik Tidsskrift\xc2\xa0(1989\xe2\x80\x932007) og\xc2\xa0Nordic Sounds\xc2\xa0(1993\xe2\x80\x932006). For\xc2\xa0Nordisk ministerr\xc3\xa5d\xc2\xa0har Beyer v\xc3\xa6ret ansvarlig for planl\xc3\xa6gningen og afviklingen af en r\xc3\xa6kke kulturprojekter i og udenfor Norden. Han st\xc3\xa5r blandt andet bag projekter med musik som fredsskabende middel p\xc3\xa5 Balkan i 1990\xe2\x80\x99erne, og han har arbejdet med public diplomacy-projekter p\xc3\xa5 bl.a.\xc2\xa0Ground Zero\xc2\xa0i New York._NEWLINE_Efter at have fokuseret p\xc3\xa5 kunst- og kulturformidling i en \xc3\xa5rr\xc3\xa6kke som underviser, forfatter, overs\xc3\xa6tter og foredragsholder, vendte Beyer i 2006 tilbage til det ud\xc3\xb8vende omr\xc3\xa5de og blev ensemblechef for\xc2\xa0Athelas Sinfonietta Copenhagen. Under Beyers ledelse udviklede det sig til et af de mest fremtr\xc3\xa6dende ensembler for samtidsmusik i Europa. I 2009 skabte Beyer en institutionel knopskydning:\xc2\xa0Athelas New Music Festival, som p\xc3\xa5 tre \xc3\xa5r blev Danmarks st\xc3\xb8rste festival for samtidsmusik._NEWLINE_I 2009 etablerede Beyer en operafestival i K\xc3\xb8benhavn.\xc2\xa0Copenhagen Opera Festival\xc2\xa0er p\xc3\xa5 f\xc3\xa5 \xc3\xa5r blevet et vigtigt kulturelt aktiv i K\xc3\xb8benhavn.\n_START_SECTION_\nFestspillene i Bergen\n_START_PARAGRAPH_\nAnders Beyer var kunstnerisk r\xc3\xa5dgiver for\xc2\xa0Festspillene i Bergen\xc2\xa0fra 2006 til 2008, og blev i 2012 ansat som\xc2\xa0direkt\xc3\xb8r for Festspillene. I 2016 blev hans \xc3\xa5rem\xc3\xa5l forl\xc3\xa6nget til og med 2022-festivalen ._NEWLINE_Beyers karriere omfatter kunstnerisk lederskab inden for alle kunstarter. Han har taget initiativ til et stort antal bestillingsv\xc3\xa6rker af musik-, teater- og danseproduktioner, og har udviklet ambiti\xc3\xb8se projekter i samarbejde med verdens ledende artister, kunstnergrupper og scenekunstcentre._NEWLINE_Siden 2013 har han i Festspillene Bergen skabt og pr\xc3\xa6senteret nye produktioner med instrukt\xc3\xb8rer og koreografer som eksempelvis Peter Konwitschny, Robert Wilson, Robert Lepage, Vegard Vinge & Ida M\xc3\xbcller, Sasha Waltz, Kim Brandstrup, Christoph Marthaler og Calixto Bieito._NEWLINE_Gennem hele sin karriere har Beyer haft et t\xc3\xa6t samarbejde med samtidskomponister, og v\xc3\xa6ret ansvarlig for en lang r\xc3\xa6kke bestillingsv\xc3\xa6rker. Han har opn\xc3\xa5et bem\xc3\xa6rkelsesv\xc3\xa6rdige resultater med projekter sammen med komponister som Karlheinz Stockhausen, Gy\xc3\xb6rgy Ligeti, Unsuk Chin, Steve Reich, Philip Glass, Sofia Gubaidulina, Per N\xc3\xb8rg\xc3\xa5rd og Kaija Saariaho._NEWLINE_I l\xc3\xb8bet af sin f\xc3\xb8rste \xc3\xa5rem\xc3\xa5lsperiode som festspildirekt\xc3\xb8r igangsatte Beyer en turnaround for festivalen. Han tilf\xc3\xb8rte festivalen en ny visuel identitet , og opn\xc3\xa5ede en 100\xc2\xa0% v\xc3\xa6kst  i billetsalg til f\xc3\xb8rstegangsbes\xc3\xb8gende, hvilket som bidrog til det h\xc3\xb8jeste antal solgte billetter i festivalens dokumenterede historie .'